ಹೃದಯ ಸ್ನಾಯುವಿನ ಊತಕ ಸಾವಿನ (MI) ರೋಗಲಕ್ಷಣಗಳು ಸಾಮಾನ್ಯವಾಗಿ ಕ್ರಮಕ್ರಮವಾಗಿ, ಕೆಲವು ನಿಮಿಷಗಳವರೆಗೆ ಮತ್ತು ವಿರಳವಾಗಿ ಕ್ಷಣಮಾತ್ರದಲ್ಲಿ ಕಂಡುಬರುತ್ತವೆ. ಎದೆ ನೋವು ತೀವ್ರ ಹೃದಯ ಸ್ನಾಯುವಿನ ಊತಕ ಸಾವಿನ ಹೆಚ್ಚು ಸಾಮಾನ್ಯ ಲಕ್ಷಣವಾಗಿದೆ ಮತ್ತು ಈ ನೋವಿನ ಸಂದರ್ಭದಲ್ಲಿ ಬಿಗಿಯಾಗಿರುವಂತೆ, ಒತ್ತಿದಂತೆ ಅಥವಾ ಹಿಸುಕಿದಂತೆ ಅನುಭವವಾಗುತ್ತದೆ. ಹೃದಯದ ಸ್ನಾಯುವಿನ ಇಸ್ಕೀಮಿಯಾದಿಂದ (ರಕ್ತ ಮತ್ತು ಆಮ್ಲಜನಕ ಪೂರೈಕೆಯ ಕೊರತೆ) ಉಂಟಾಗುವ ಎದೆನೋವನ್ನು ಎದೆಸೆಳೆತ ಎಂದು ಕರೆಯಲಾಗುತ್ತದೆ. ನೋವು ಹೆಚ್ಚಾಗಿ ಎಡ ಬಾಹುವಿಗೆ ಹರಡುತ್ತದೆ, ಕೆಲವೊಮ್ಮೆ ಕೆಳ ದವಡೆ, ಕತ್ತು, ಬಲ ಬಾಹು, ಬೆನ್ನು ಮತ್ತು ಮೇಲುಹೊಟ್ಟೆಗೂ ಪಸರಿಸಬಹುದು, ಮೇಲುಹೊಟ್ಟೆಯಲ್ಲಿ ಇದು ಉರಿಯನ್ನು ಉಂಟುಮಾಡಬಹುದು. ಲೆವಿನ್‌ನ ಚಿಹ್ನೆ ಕಂಡುಬಂದರೆ ರೋಗಿಗಳು ಎದೆಮೂಳೆಗೆ ತಮ್ಮ ಮುಷ್ಟಿಯನ್ನು ಬಿಗಿಹಿಡಿದುಕೊಂಡು ಎದೆನೋವನ್ನು ನಿಯಂತ್ರಿಸಿಕೊಳ್ಳುತ್ತಾರೆ, ಈ ಚಿಹ್ನೆಯನ್ನು ಹೃದಯ ಸ್ನಾಯುವಿನ ಎದೆ-ನೋವಿನ ಮುನ್ಸೂಚನೆಯೆಂದು ತಿಳಿಯಲಾಗುತ್ತದೆ. ಆದರೆ ಭವಿಷ್ಯದ ವೀಕ್ಷಣೆಯ ಅಧ್ಯಯನವೊಂದು, ಇದು ಕಡಿಮೆ ಧನಾತ್ಮಕ ಮುನ್ಸೂಚನೆಯನ್ನು ಹೊಂದಿದೆಯೆಂದು ತೋರಿಸಿಕೊಟ್ಟಿದೆ.

ಉಸಿರಾಟದ ತೊಂದರೆಯು (ಡಿಸ್‌ಪ್ನೀಯ) ಹೃದಯಕ್ಕೆ ಆದ ಹಾನಿಯು ಎಡ ಕುಹರದ ಪ್ರಭಾವವನ್ನು ಮಿತಿಗೊಳಿಸಿದಾಗ ಕಂಡುಬರುತ್ತದೆ, ಇದು ಎಡ ಕುಹರದ ವಿಫಲತೆ ಮತ್ತು ಶ್ವಾಸಕೋಶದ ಇಡೀಮ(ದ್ರವಶೋಥ)ವನ್ನು ಉಂಟುಮಾಡುತ್ತದೆ. ಇತರ ರೋಗಲಕ್ಷಣಗಳೆಂದರೆ ಡಯಾಫೊರೆಸಿಸ್ (ವಿಪರೀತ ಬೆವರುವುದು), ನಿಶ್ಯಕ್ತಿ, ತಲೆಸುತ್ತುವುದು, ವಾಕರಿಕೆ, ವಾಂತಿ ಮಾಡುವುದು ಮತ್ತು ನಾಡಿ ಮಿಡಿತ. ಈ ರೋಗಲಕ್ಷಣಗಳು ಅನುವೇದನೆಯ ನರವ್ಯೂಹದಿಂದ ಕ್ಯಾಟೆಕೊಲಮೈನ್‌ಗಳ ಭಾರಿ ಹೆಚ್ಚಳದಿಂದ ಉಂಟಾಗುತ್ತವೆ, ಇದು ಹೃದಯ ಸ್ನಾಯುವಿನ ಅಪಸಾಮಾನ್ಯ ಕ್ರಿಯೆಯಿಂದ ಉಂಟಾಗುವ ರಕ್ತ-ಚಲನೆಯ ವೈಪರಿತ್ಯ ಮತ್ತು ನೋವಿಗೆ ಪ್ರತಿಯಾಗಿ ಕಂಡುಬರುತ್ತದೆ. ಹೃದಯ ಸ್ನಾಯುವಿನ ಊತಕ ಸಾವಿನಲ್ಲಿ ಪ್ರಜ್ಞೆ ಕಳೆದುಕೊಳ್ಳುವುದು (ಇದು ಅಸಮರ್ಪಕ ಮಿದುಳಿನ ವ್ಯಾಪನ ಮತ್ತು ಹೃದಯ-ಸ್ತಂಭನದಿಂದ ಉಂಟಾಗುತ್ತದೆ) ಹಠಾತ್ ಸಾವು (ಇದು ಹೆಚ್ಚಾಗಿ ಕುಹರದ ಕಂಪನದಿಂದ ಉಂಟಾಗುತ್ತದೆ) ಸಂಭವಿಸಬಹುದು.

ಪುರುಷರು ಮತ್ತು ಸಣ್ಣ ವಯಸ್ಸಿನ ರೋಗಿಗಳಿಗಿಂತ ಮಹಿಳೆಯರು ಮತ್ತು ವಯಸ್ಸಾದ ರೋಗಿಗಳಲ್ಲಿ ಹೆಚ್ಚಾಗಿ ವಿಲಕ್ಷಣ ರೋಗಲಕ್ಷಣಗಳು ಕಂಡುಬರುತ್ತವೆ. ಪುರುಷರಿಗೆ ಹೋಲಿಸಿದರೆ ಮಹಿಳೆಯರು ಹೆಚ್ಚು ಸಂಖ್ಯೆಯ ರೋಗಲಕ್ಷಣಗಳನ್ನು ಪ್ರಕಟಿಸುತ್ತಾರೆ (ಮಹಿಳೆಯರಲ್ಲಿ ಸರಾಸರಿ ೨.೬ ರೋಗಲಕ್ಷಣಗಳು ಕಂಡುಬಂದರೆ ಪುರುಷರಲ್ಲಿ ೧.೮ ನಷ್ಟು ಕಂಡುಬರುತ್ತವೆ). ಮಹಿಳೆಯರಲ್ಲಿ MI ನ ಸಾಮಾನ್ಯ ರೋಗಲಕ್ಷಣಗಳೆಂದರೆ ಡಿಸ್‌ಪ್ನೀಯ (ಉಸಿರಾಟದ ತೊಂದರೆ), ನಿಶ್ಯಕ್ತಿ ಮತ್ತು ಬಳಲಿಕೆ. ಬಳಲಿಕೆ, ನಿದ್ರಾ ಭಂಗಗಳು ಮತ್ತು ಡಿಸ್‌ಪ್ನೀಯ ಮೊದಲಾದವನ್ನು ಸಾಧಾರಣವಾಗಿ ಕಂಡುಬರುವ ರೋಗಲಕ್ಷಣಗಳೆಂದು ನಿರೂಪಿಸಲಾಗುತ್ತದೆ, ಇವು ಪ್ರಾಯೋಗಿಕವಾಗಿ ಖಾತ್ರಿಪಡಿಸಲಾದ ನಿಜವಾದ ರಕ್ತದ ಕೊರತೆ ಲಕ್ಷಣವು ಕಂಡುಬರುವುದಕ್ಕಿಂತ ಮೊದಲು ಸುಮಾರು ಒಂದು ತಿಂಗಳವರೆಗೆ ವ್ಯಕ್ತವಾಗಬಹುದು. ಪುರುಷರಿಗಿಂತ ಮಹಿಳೆಯರಲ್ಲಿ ಎದೆ ನೋವು ಪರಿಧಮನಿಯ ರಕ್ತಕೊರತೆಯ ಮುನ್ಸೂಚನೆಯಾಗಿರುವ ಸಂಭವವು ಕಡಿಮೆಯಾಗಿರುತ್ತದೆ.

ಸರಿಸುಮಾರು ನಾಲ್ಕನೇ ಒಂದರಷ್ಟು ಹೃದಯ ಸ್ನಾಯುವಿನ ಊತಕ ಸಾವುಗಳು ಎದೆ ನೋವು ಅಥವಾ ಯಾವುದೇ ಇತರ ರೋಗಲಕ್ಷಣಗಳಿಲ್ಲದೆ ಸದ್ದಿಲ್ಲದೆ ಸಂಭವಿಸುತ್ತವೆ. ಇವನ್ನು ನಂತರ, ಇದಕ್ಕೆ ಸಂಬಂಧಿಸಿದ ರೋಗಲಕ್ಷಣಗಳ ಹಿಂದಿನ ಮಾಹಿತಿಯಿಲ್ಲದೆಯೇ ರಕ್ತದ ಎಂಜೈಮ್‌ನ ಪರೀಕ್ಷೆ ಅಥವಾ ಶವಪರೀಕ್ಷೆಯನ್ನು ಬಳಸಿಕೊಂಡು ಇಲೆಕ್ಟ್ರೊಕಾರ್ಡಿಯೊಗ್ರ್ಯಾಮ್‌ನಲ್ಲಿ ಪತ್ತೆ ಹಚ್ಚಲಾಗುತ್ತದೆ. ಈ ರೀತಿಯ ಸದ್ದಿಲ್ಲದೆ ಸಂಭವಿಸುವ ಹೃದಯ ಸ್ನಾಯುವಿನ ಊತಕ ಸಾವುಗಳು ಸಾಮಾನ್ಯವಾಗಿ ವಯಸ್ಸಾದವರಲ್ಲಿ, ಮಧುಮೇಹವನ್ನು ಹೊಂದಿರುವ ರೋಗಿಗಳಲ್ಲಿ ಮತ್ತು ಹೃದಯ ಕಸಿ ಮಾಡುವಿಕೆಯ ನಂತರ ಕಂಡುಬರಬಹುದು, ಏಕೆಂದರೆ ದಾನಿಯ ಹೃದಯವು ಅದನ್ನು ಸ್ವೀಕರಿಸುವವರ ನರವ್ಯೂಹದಿಂದ ಸಂಪೂರ್ಣವಾಗಿ ನರಶಕ್ತಿಯನ್ನು ಪಡೆಯುವುದಿಲ್ಲ. ಮಧುಮೇಹದಲ್ಲಿ ನೋವಿನ ಪ್ರತಿಕ್ರಿಯಾರಂಭ ಮಿತಿಯಲ್ಲಿನ ವ್ಯತ್ಯಾಸಗಳು, ಸ್ವನಿಯಂತ್ರಿತ ನರವ್ಯಾಧಿ ಮತ್ತು ಮನೋವೈಜ್ಞಾನಿಕ ಅಂಶಗಳು ರೋಗಲಕ್ಷಣಗಳನ್ನು ತೋರಿಸದೆ ಇರುವುದಕ್ಕೆ ಸಂಭಾವ್ಯ ಕಾರಣಗಳಾಗಿರಬಹುದೆಂದು ಹೇಳಲಾಗಿದೆ.

ಹೃದಯದ ರಕ್ತದ ಹರಿವಿನ ಹಠಾತ್ ಅಡ್ಡಿಗೆ ಹೊಂದಿಕೊಂಡಿರುವ ಯಾವುದೇ ರೋಗಲಕ್ಷಣಗಳನ್ನು ತೀವ್ರ ಪರಿಧಮನಿಯ ರೋಗಲಕ್ಷಣವೆಂದು ಕರೆಯಲಾಗುತ್ತದೆ.

ವ್ಯತ್ಯಾಸದ ರೋಗನಿರ್ಣಯವು ಎದೆ ನೋವಿನ ಇತರ ಹಾನಿಕಾರಕ ಕಾರಣಗಳನ್ನು ಒಳಗೊಳ್ಳುತ್ತದೆ, ಉದಾ. ಶ್ವಾಸಕೋಶದ ಧಮನಿರೋಧ(ಎಂಬೋಲಿಸಮ್), ಮಹಾಪಧಮನಿಯ ಛೇದನ, ಹೃದಯ ಸಂಕೋಚನವನ್ನು ಉಂಟುಮಾಡುವ ಹೃದಯಾವರಣದ ನಿಸ್ರಾವ, ಒತ್ತಡದ ನ್ಯೂಮೋತೊರಾಕ್ಸ್ ಮತ್ತು ಅನ್ನನಾಳದ ಒಡೆತ. ಇತರ ಅಷ್ಟೊಂದು ಹಾನಿಕಾರಕವಲ್ಲದ ವ್ಯತ್ಯಾಸಗಳೆಂದರೆ ಜಠರ ಮತ್ತು ಅನ್ನನಾಳದ ಹಿಮ್ಮುಖ ಹರಿವು ಮತ್ತು ಟೈಟ್ಜೆಯ ರೋಗಲಕ್ಷಣ.

ಕಾರಣಗಳು
ತಡೆಗಟ್ಟುವಿಕೆ
ಸೋಂಕುಶಾಸ್ತ್ರ
ಚಿಹ್ನೆಗಳು ಮತ್ತು ರೋಗಲಕ್ಷಣಗಳು